Document ID: 32009R1241

KOMISJONI MÄÄRUS (EL) nr 1241/2009,
16. detsember 2009,
millega pikendatakse teatavatest kolmandatest riikidest pärit teatavate raua- ja terasetoodete impordi eelnevat järelevalvet ja ajakohastatakse järelevalve kohaldamisala
EUROOPA KOMISJON,
võttes arvesse Euroopa Liidu lepingut ja Euroopa Liidu toimimise lepingut,
võttes arvesse nõukogu 26. veebruari 2009. aasta määrust (EÜ) nr 260/2009 impordi ühiste eeskirjade kohta, (1) eriti selle artiklit 11,
võttes arvesse nõukogu 7. juuli 2009. aasta määrust (EÜ) nr 625/2009 teatavatest kolmandatest riikidest pärit impordi ühiste eeskirjade kohta, (2) eriti selle artiklit 9,
pärast konsulteerimist nõuandekomiteega
ning arvestades järgmist:
(1)
Määrusega (EÜ) nr 76/2002 (3) kehtestas komisjon ühenduse eelneva järelevalve teatavate kolmandatest riikidest pärit raua- ja terasetoodete impordi üle.
(2)
Liidu väliskaubandusstatistika ei ole kättesaadav ajavahemikel, mis on kehtestatud komisjoni määrusega (EÜ) nr 1917/2000 (4).
(3)
Kuigi pärast järelevalve kehtestamist 2002. aastal on olukord muutunud, on maailma teraseturul toimuva arengu tõttu edaspidigi vaja usaldusväärset ja kiiret teabesüsteemi liidu impordi kohta.
(4)
On uuritud praegu järelevalve all olevate toodete ning praegu mitte järelevalve all olevate roostevabast lehtterasest toodete ja suuremõõduliste keevistorude impordi suundumusi. On peetud vajalikuks uurida suundumusi lisaks selliste toodete puhul, kuna need on turul kõige suurema lisandväärtusega tooted.
(5)
Ajavahemikul 2005-2008 kasvas selliste terasetoodete import Euroopa Liitu absoluutväärtuses märkimisväärselt (40 % võrra). Kui 2008. aasta lõpus import hakkaski vähenema, järgis see pigem nõudluse kahanemist, nii et võrreldes tarbimisega jäi import ikkagi oluliseks.
(6)
Aastatel 2006-2008 kasvas maailmas terasetoodangu maht ja kasvu jätkumist prognoositakse kuni 2010. aastani. Kahekohalist mahu kasvu on järgmisel kahel aastal oodata mitmel pool, eelkõige Hiinas, Indias, Brasiilias ja Kesk-Idas. Hiina, kasvavate mahtude osas kõige tähtsama riigi arvele langeb praegu ligikaudu 40 % maailma toorterase toodangumahust ja see vastab ligikaudu kolmekordsele terase aasta tarbimismahule Euroopa Liidus.
(7)
Euroopa Liit on tähtis teraseturg nii suuruselt kui ka hinnalt, eelkõige aga tugeva vääringu tõttu, mistõttu on tõenäoline, et turu elavnedes ja nõudluse kasvades liidu turul suunatakse terasetoodangu tootmisvõimsuse ülejääk Euroopa Liitu. Võrdluseks märgitagu, et juurdepääsu kolmandatele turgudele on hiljaaegu erineval määral piiratud, sest eri geograafiliste piirkondade (nagu Ameerika, Aasia ja Kesk-Ida) riigid on rakendanud abinõusid oma terasetööstuse kaitseks. On võetud mitmesuguseid meetmeid: tollitariifide tõstmine, litsentsinõuded, kohaliku toodangu ostmise kohustus, ja seda turgudel, mille arvele langeb tähtis osa ülemaailmsest tarbimisest.
(8)
Toorterase ja roostevabast lehtterasest toodete tootmine saavutas Euroopa Liidus kõrgeima taseme vastavalt 2007. ja 2006. aastal ning 2008. aastal algas langus. 2009. aasta esimesel poolaastal oli kahanemine 2008. aasta sama ajavahemikuga võrreldes 43,2 %, seevastu maailma terasetoodangu vähenemine samal ajavahemikul oli 22,4 %. Kriis on avaldanud mõju kõikidele suurtele terasetootmisega tegelevatele riikidele Euroopa Liidus, selletõttu on kas tootjad vähendanud tootmispäevi või on suurenenud kasutamata võimsused.
(9)
Kõik tootjad on tööhõivet märkimisväärselt vähendanud. Majanduskriis mõjutas 2009. aasta juunis ligikaudu 40 % Euroopa Liidu terasesektori tööjõust kas pikemate või lühemate sundpuhkuste või koondamiste näol.
(10)
Arvestades hiljutisi suundumusi terasetoodete impordi vallas, Euroopa Liidu tööstuse praegust nõrka seisundit, jätkuvalt vähest nõudlust Euroopa Liidu turul ning asjaolu, et kasutamata mahtusid võidakse nõudluse taastumisel praegu ja edaspidi suunata uuesti Euroopa Liitu, võib nentida, et on olemas määruse (EÜ) nr 260/2009 artiklis 11 osutatud oht kahjustada liidu tootjate huve.
(11)
Seetõttu on liidu huvides, et teatavate terasetoodete impordi suhtes kohaldataks ka edaspidi eelnevat järelvalvet impordi suundumuste kohta kiire analüüsi tegemist võimaldavate põhjalike statistiliste andmete saamiseks. On vaja kiiresti ja varakult saada andmeid, et maailmaturul toimuvate kiirete muutuste korral kaitsta haavatavat Euroopa teraseturgu. See on eriti tähtis praeguse kriisi olukorras, kus ei ole kindlust ei selles, et nõudluse struktuur taastuks, ega ka selles, et Euroopa Liidu tööstus sellest tegelikult kasu saaks.
(12)
Arvestades arengut, mis toimub lehtterastoodete ja suuremõõduliste valtstorude turul, asjaomaste tööstusharude olukorda ning seda, et kõnealused tooted on hõlmatud sarnaste terasetoodete järelevalvesüsteemidega, on asjakohane sätestada, et kõnealuse järelevalvesüsteemi kohaldamisalasse kuuluksid I lisas loetletud tooted.
(13)
Arvestades eespool nimetatud arengusuundi ja seda, et põhilised terasetootjad, nagu Kanada ja Ameerika Ühendriigid, on hiljaaegu otsustanud pikendada oma samasugust terase impordi järelevalvet (pikendatud vastavalt 31. augustini 2011 ja 21. märtsini 2013), on asjakohane pikendada järelevalvet kuni 31. detsembrini 2012.
(14)
Tarbetute piirangute vähendamiseks ja selleks, et mitte liigselt häirida piiri lähedal asuvate äriühingute tööd, jäetakse käesoleva määruse kohaldamisalast välja impordisaadetised netokaalu piirmääraga 2 500 kilogrammi,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 76/2002 muudetakse järgmiselt:
1.
Eelneva järelevalve kohaldamisala laiendatakse toodetele, mis on loetletud I lisas.
2.
Artiklis 6 asendatakse kuupäev „31. detsember 2009” kuupäevaga „31. detsember 2012”.
3.
Riiklike pädevate asutuste nimekiri asendatakse II lisa nimekirjaga.
Artikkel 2
Käesolev määrus jõustub selle avaldamise päeval Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. detsember 2009

Labels: 1
3
5